Aalborgensiske Mathias Mezdo er mere end almindeligt glad for fart. I en alder af bare 12 år er han udtaget til VM i gokart for anden gang.

Det går stærkt på gokartbanen ved Thisted Lufthavn. 12-årige Mathias Mezdo fra Nørresundby drøner afsted med en topfart på over 100 kilometer i timen. - Man skal presse den så hårdt, at man næsten ikke kan mere, men alligevel ikke for hårdt, for så kan det være, at man laver en fejl, og måske en virkelig dum fejl, siger den talentfulde kører. Mathias Mezdo har kørt gokart i fire år, og for to uger siden kvalificerede han sig til VM i Portugal. Det er anden gang, Mathias Mezdo skal til et verdensmesterskab. I 2018 var han afsted med hele familien til VM i Brasilien. - Det var et helt andet niveau. Der var flere, der havde ti mekanikere med til at skrue i alting, og så kom jeg bare med min far, så det var lidt sjovt, siger han med et grin. Far og mekaniker Mathias Mezdos far, Michael Brønnum, er altid med på sidelinjen, når sønnen træner eller kører løb. Det er nemlig Michael Brønnum, der hjælper til som mekaniker, når der er noget, der skal fikses på gokarten. - Jeg står for alt det praktiske med at skifte dæk til løb, motor og finjusteringer. Når Mathias og jeg har fri og skal hygge os, så går vi og arbejder med det sammen, men til løb, så er det mig, der står for det, for så skal Mathias bare koncentrere sig om at køre, siger Michael Brønnum. Til de store konkurrencer som for eksempel VM er der flere af de andre kørere, der kommer med et stort team bag sig og masser af mekanikere. Men sådan er det ikke for Mathias Mezdo. Han har bare sin far med som mekaniker, og derfor er der meget, Michael Brønnum skal have styr på: - Generelt bruger jeg meget tid på det her. Og det er indimellem lidt svært, for ting kan drille, og temperatur og vind kan have meget at sige, men jeg gør, hvad jeg kan. Så længe, vi synes, det er sjovt, så hygger vi os med det, siger han. Glad for fart Den 12-årige dreng har altid været glad for fart, og da han var mindre kørte han cross, men da han brækkede armen, besluttede hans mor, at han skulle gå til noget andet, der ikke var så farligt. Derfor faldt valget på gokart, og det viste sig hurtigt, at Mathias Mezdo havde talent for det. Det vidner pokalvæggen i hjemmet i Nørresundby også om. Der har ikke været plads til alle pokalerne, så derfor har Mathias Mezdo valgt kun at have førstepræmierne fremme, mens 2. og 3. præmierne er gemt væk. Til VM i 2018 endte Mathias Mezdo på en 13. plads i kategorien mikro. I januar skal han konkurrere i kategorien mini, der går indtil 13 år. - Jeg vil i hvert fald ikke ligge sidst. Jeg vil ligge i den gode ende, siger Mathias.